C 253/2
HR
Službeni list Europske unije
18.7.2023.
EUROPSKI NADZORNIK ZA ZAŠTITU PODATAKA Sažetak mišljenja Europskog nadzornika za zaštitu podataka o Preporuci za odluku Vijeća o odobravanju otvaranja pregovora o pravilima za digitalnu trgovinu s Republikom Korejom i Singapurom (2023/C 253/02) (Cjeloviti tekst ovog Mišljenja dostupan je na engleskom, francuskom i njemačkom jeziku na mrežnom mjestu EDPS-a) https://edps.europa.eu)
Europska komisija izdala je 14. travnja 2023.
preporuku za odluku Vijeća o odobravanju otvaranja pregovora o pravilima za digitalnu trgovinu s Republikom Korejom i Singapurom.
Cilj je ove preporuke ovlastiti Komisiju za otvaranje pregovora s Republikom Korejom i Singapurom kako bi se uspostavila obvezujuća pravila o elektroničkoj trgovini robom i uslugama.
Ti pregovori mogu obuhvaćati prekogranične protoke podataka s povjerenjem, zahtjeve lokalizacije podataka i zaštitu osobnih podataka.
EDPS podsjeća da zaštita osobnih podataka, budući da predstavlja temeljno pravo u Uniji, ne može biti predmetom pregovora u kontekstu trgovinskih sporazuma EU-a.
Dijalozi o zaštiti podataka i trgovinski pregovori s trećim zemljama mogu se međusobno nadopunjavati, ali moraju se voditi zasebno.
Protoci osobnih podataka između EU-a i trećih zemalja trebali bi biti omogućeni uporabom mehanizama predviđenih zakonodavstvom EU-a o zaštiti podataka.
EDPS podsjeća da je Komisija 2018.
u trgovinskim pregovorima potvrdila horizontalne odredbe za prekogranične protoke podataka i zaštitu osobnih podataka.
EDPS smatra da se tim odredbama postiže uravnotežen kompromis između javnih i privatnih interesa jer EU-u omogućavaju rješavanje protekcionističkih praksi u trećim zemljama u vezi s digitalnom trgovinom, pri čemu se osigurava da se trgovinski sporazumi ne mogu koristiti za preispitivanje visoke razine zaštite zajamčene Poveljom EU-a o temeljnim pravima i zakonodavstvom EU-a o zaštiti osobnih podataka.
EDPS iz preporuke shvaća da bi se pregovori o protocima podataka i zaštiti podataka trebali otvoriti kako bi se postigla suglasnost o odredbama koje su usklađene s tim horizontalnim odredbama.
Radi jasnoće, EDPS preporučuje izričito upućivanje na te horizontalne odredbe.
Osim toga, a posebno što se tiče Republike Koreje, EDPS primjećuje da je Komisija 2021. već izdala zaključak o primjerenosti te zemlje.
Slijedom toga, prijenosi osobnih podataka od voditelja ili izvršitelja obrade u Europskom gospodarskom prostoru (EGP) do organizacija u Republici Koreji koji su obuhvaćeni odlukom o primjerenosti mogu se odvijati bez potrebe za ishođenjem dodatnog odobrenja.
Stoga EDPS preporučuje da se dodatno objasni zašto se, unatoč odluci o primjerenosti, daljnji pregovori o prekograničnim protocima podataka i zaštiti podataka smatraju potrebnima u slučaju Republike Koreje.
Nadalje, EDPS razumije da, u opravdanim slučajevima, pregovaračke smjernice i horizontalne odredbe omogućavaju mjere kojima bi se od voditelja ili izvršitelja obrade tražilo pohranjivanje osobnih podataka u EU-u/EGP-u.
EDPS podsjeća da je zajedno s Europskim odborom za zaštitu podataka (EDPB) nedavno preporučio da bi se od voditelja i izvršitelja obrade s poslovnim nastanom u EU-u/EGP-u, koji obrađuju osobne elektroničke zdravstvene podatke u okviru područja primjene Komisijina prijedloga Uredbe o europskom prostoru za zdravstvene podatke, trebalo zahtijevati da te podatke pohranjuju u EU-u/EGP-u, ne dovodeći u pitanje mogućnost prijenosa osobnih elektroničkih zdravstvenih podataka u skladu s poglavljem V.
Opće uredbe o zaštiti podataka.
Kako bi se izbjegle nejasnoće, EDPS preporučuje da se u pregovaračkim smjernicama izričito pojasni da dogovorena pravila ne bi trebala spriječiti EU ili države članice da u opravdanim slučajevima donesu mjere kojima bi se od voditelja ili izvršitelja obrade tražilo da osobne podatke pohranjuju u EU-u/ EGP-u.